b'\n_START_ARTICLE_\nFranc Kosel\n_START_SECTION_\n\xc5\xbdivljenje\n_START_PARAGRAPH_\nSrednjo tehni\xc5\xa1ko \xc5\xa1olo je zaklju\xc4\x8dil v Kranju, 1964\xe2\x80\x931969 je \xc5\xa1tudiral na Fakulteti za strojni\xc5\xa1tvo v Ljubljani, po diplomi in enoletni voja\xc5\xa1ki obveznosti je bil asistent za predmete Mehanika in Matematika na isti fakulteti. 1973 je zagovarjal magisterij znanosti na stati\xc4\x8dno-konstruktivni smeri. Leta 1974 je po obrambi disertacije Stabilnostni problem dvakrat sovisne stene z uporabo funkcij kompleksne spremenljivke, ki spada na podro\xc4\x8dje geometrijske nelinearne mehanike, pridobil doktorat tehni\xc5\xa1kih znanosti. 1975 je bil izvoljen za docenta, 1985 za izrednega in 1992 za rednega profesorja za mehaniko. Do upokojitve 2015 je bil predstojnik katedre za mehaniko, predstojnik oddelka za letalstvo in vodja laboratorija za nelinearno mehaniko. Dva mandata (1997\xe2\x80\x932001) je bil dekan Fakultete za strojni\xc5\xa1tvo.\n_START_SECTION_\nDelo\n_START_PARAGRAPH_\nSpecializiral se je za podro\xc4\x8dje nelinearne mehanike konstrukcij in konstrukcijskih elementov, izdelanih iz kovinskih, nekovinskih in kompozitnih gradiv, ter za podro\xc4\x8dje geometrijsko in snovno nelinearne mehanike konstrukcijskih elementov, ki so izdelani iz gradiv z oblikovnim spominom. Geometrijsko je optimiziral lopatice vodilnikov reverzibilne vodne turbine, aksialnih in radialnih turbopuhal s stali\xc5\xa1\xc4\x8da optimalne mase in izkoristka ter stabilnost vitkega aeroprofila v fluidnem toku, ki predstavlja to\xc4\x8dko bimodalnega odziva aeroelasti\xc4\x8dnega sistema, kjer se flutter aeroprofila in flutter plo\xc5\xa1\xc4\x8de pojavita isto\xc4\x8dasno. Raziskoval je vpliv dinami\xc4\x8dnega temperaturnega polja na \xc5\xbeivljenjsko dobo gradiv za delo v vro\xc4\x8dem, zaostale napetosti v strojnih elementih po toplotni in mehanski obdelavi, mehanska stanja v toplotno in mehansko stati\xc4\x8dno in dinami\xc4\x8dno obremenjenih gradivih, ki predstavljajo mikromehanske obremenitvene kolektive (razpoke v heterogenem gradivu, vpliv oksidnih klinov in drugi vklju\xc4\x8dki v osnovni matrici gradiva). Dolo\xc4\x8dil je optimalno \xc5\xa1tevilo plasti nekovinskih kompozitnih gradiv, vrsto gradiva in orientacijo vlaken posameznega sloja glede na obliko in na na\xc4\x8din obremenitve konstrukcijskega elementa. Raziskoval je vzroke za nastanek napak v ve\xc4\x8dslojnih kompozitnih konstrukcijskih elementih in problem razslojevanja. Sem spada tudi statika in dinamika protiprebojnih plo\xc5\xa1\xc4\x8d in lupin in izdelava neprebojne voja\xc5\xa1ke \xc4\x8delade za jugoslovansko vojsko._NEWLINE_Optimiral je nosilne konstrukcije in konstrukcijske elemente iz kovinskih in nekovinskih gradiv. Z delovnimi organizacijami je sodeloval pri razvoju mobilnih drobilnic kapacitete 25.000 kN/h, s tovarno ISKRA v Kranju pri izdelavi elasti\xc4\x8dnih elementov za mikrostikala, s tovarno PAP - Ljubljana je na novo oblikoval \xc4\x8delade iz nekovinskih kompozitnih gradiv, z ETI iz Izlak je geometrijsko optimiziral instalacijske odklopnike za varovanje elektri\xc4\x8dnih naprav proti preobremenitvi in kratkemu stiku, s tovarno LEK Ljubljana ter z lesno in kemi\xc4\x8dno industrijo pri projektiranju in dimenzioniranju cilindri\xc4\x8dnih nadtla\xc4\x8dnih in podtla\xc4\x8dnih posod ter silosov, izdelanih iz kovinskih in nekovinskih kompozitnih gradiv, z jedrsko elektrarno Kr\xc5\xa1ko in Termoelektrarno pri sanaciji uparjalnika in parnega kotla, kjer so se pojavile razpoke na ceveh, s tovarno ELAN iz Begunj na Gorenjskem pri optimizaciji slalomskih in veleslalomskih smu\xc4\x8di carving._NEWLINE_Znanstvene in strokovne dose\xc5\xbeke je predstavil kot avtor ali v soavtorstvu v 138 \xc4\x8dlankih v mednarodnih revijah ter na 282 konferencah doma in v tujini. Ima tudi 110 poro\xc4\x8dil o raziskovalnih delih, izvedenih projektih in elaboratih. Pod njegovim mentorstvom je diplomiralo 200 \xc5\xa1tudentov, naziv magister tehni\xc5\xa1kih znanosti je doseglo 15 kandidatov in naziv doktor tehni\xc5\xa1kih znanosti 28 njegovih kandidatov.'